Intel vrea să construiască "cel mai mare centru de producție de cipuri AI din lume": Și-a asigurat fonduri de 19,5 miliarde de dolari din partea SUA şi plănuieşte investiţii de 100 de miliarde de dolari
Intel plănuieşte cheltuieli de 100 de miliarde de dolari în patru state din SUA pentru a construi şi extinde fabrici producătoare de semiconductori, după ce şi-a asigurat granturi şi împrumuturi federale de 19,5 miliarde de dolari şi speră să obţină încă 25 de miliarde de dolari sub formă de scutiri fiscale, transmite Reuters, citată de News.ro.
Piesa centrală a planului de cheltuieli pe cinci ani al Intel este să transforme terenurile goale din apropiere de Columbus, Ohio, în ceea ce CEO-ul Pat Gelsinger a descris reporterilor marţi drept "cel mai mare centru de producţie de cipuri AI din lume", începând din 2027.
Guvernul SUA a anunţat miercuri fondurile federale către Intel în temeiul Legii CHIPS, trimiţându-i acţiunile în creştere cu 4% în tranzacţiile anterioare deschiderii bursei.
Planul Intel va implica, de asemenea, renovarea fabricilor din New Mexico şi Oregon şi extinderea operaţiunilor în Arizona, unde rivalul de multă vreme Taiwan Semiconductor Manufacturing Co construieşte, de asemenea, o fabrică mare, despre care speră că va primi finanţare din impulsul preşedintelui Joe Biden de a aduce producţia avansată de semiconductori înapoi în SUA.
Fondurile oferite de planul lui Biden pentru o renaştere mai largă a producţiei de cipuri vor ajuta în mare măsură Intel să-şi repare modelul de afaceri.
Timp de zeci de ani, Intel a condus lumea în realizarea celor mai rapizi şi mici semiconductori, vânzându-i la un preţ premium şi returând profiturile în cercetare şi dezvoltare pentru a rămâne în frunte.
Dar Intel a pierdut acel avantaj în producţie în anii 2010 în faţa TSMC, iar marjele sale de profit s-au prăbuşit pe măsură ce a redus preţurile pentru a păstra cota de piaţă cu produse inferioare.
Gelsinger a anunţat un plan în 2021 pentru a readuce Intel pe locul 1, dar pentru ca planul să fie profitabil, el a spus că va avea nevoie de sprijin guvernamental.
Cu această asistenţă în mână, acum este timpul ca Intel să cheltuie.
Gelsinger a spus că aproximativ 30% din planul de 100 de miliarde de dolari va fi cheltuit pentru costuri de construcţie, cum ar fi forţa de muncă, conductele şi betonul. Restul va merge la cumpărarea de echipamente de fabricare a cipurilor de la firme precum ASML, Tokyo Electron, Applied Materials şi KLA, printre altele.
Dincolo de granturi şi împrumuturi, Intel intenţionează să facă majoritatea achiziţiilor din fluxurile de numerar existente. Gelsinger a spus anterior că va fi probabil necesară o a doua rundă de finanţare din SUA pentru fabricile de cipuri, pentru a restabili Statele Unite ca lider în producţia de semiconductori, ceea ce a reiterat marţi.
"Ne-a luat peste trei decenii să pierdem această industrie. Nu se va întoarce în trei până la cinci ani de finanţare prin CHIPS Act", a spus Gelsinger, care s-a referit la finanţarea cu dobândă scăzută drept "capital inteligent".
Cu toate acestea, chiar şi cu sprijinul federal, Intel trebuie să demonstreze că poate concura mai devreme decât mai târziu cu rivalii săi din Taiwan şi Coreea, a declarat Ben Bajarin, CEO al companiei de analiză Creative Strategies.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank